IZVEDBENI SKLEP KOMISIJE (EU) 2021/781

z dne 10. maja 2021

o objavi seznama določenih vrednosti emisij CO2 na proizvajalca in povprečnih specifičnih emisij CO2 iz vseh novih težkih vozil, registriranih v Uniji, ter referenčnih emisij CO2 v skladu z Uredbo (EU) 2019/1242 Evropskega parlamenta in Sveta za poročevalsko obdobje leta 2019

(notificirano pod dokumentarno številko C(2021) 3109)

(Besedilo v angleškem, francoskem, italijanskem, nemškem, nizozemskem in švedskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1242 Evropskega parlamenta in Sveta z dne 20. junija 2019 o določitvi standardov emisijskih vrednosti CO2 za nova težka vozila in spremembi uredb (ES) št. 595/2009 in (EU) 2018/956 Evropskega parlamenta in Sveta ter Direktive Sveta 96/53/ES (1) in zlasti točk (a), (b), (d) in (f) prvega pododstavka ter drugega pododstavka člena 11(1) Uredbe,

ob upoštevanju naslednjega:

(1) Povprečne specifične emisije CO2 proizvajalca bi bilo treba določiti na podlagi podatkov, ki jih sporočijo države članice in proizvajalci v skladu z Uredbo (EU) 2018/956 Evropskega parlamenta in Sveta (2) za vozila navedenega proizvajalca.

(2) Povprečne specifične emisije CO2 iz vseh novih težkih vozil, registriranih v Uniji, bi bilo treba določiti na podlagi navedenih podatkov, sporočenih za vozila vseh proizvajalcev.

(3) Brezemisijski in nizkoemisijski faktor za vsakega proizvajalca bi moral biti določen ob upoštevanju sporočenih brezemisijskih in nizkoemisijskih težkih vozil.

(4) Krivulja zmanjševanja emisij CO2 in emisijske olajšave bi morale biti določene na podlagi števila novih težkih vozil, brez upoštevanja sporočenih delovnih vozil.

(5) Referenčne emisije CO2 bi morale biti določene na podlagi podatkov, sporočenih v skladu z Uredbo (EU) 2018/956 po podskupinah, brez upoštevanja delovnih vozil.

(6) Komisija bo morda morala posodobiti podatke, objavljene v tem sklepu, če bo prejela dodatne podatke, ki bi vplivali na rezultate teh izračunov –

SPREJELA NASLEDNJI SKLEP:

Člen 1 Povprečne specifične emisije CO2 na proizvajalca Povprečne specifične emisije CO2 na proizvajalca iz člena 4 Uredbe (EU) 2019/1242 v poročevalskem obdobju leta 2019 so navedene v drugem stolpcu razpredelnice iz Priloge I k temu sklepu.

Člen 2 Brezemisijski in nizkoemisijski faktor na proizvajalca Brezemisijski in nizkoemisijski faktor na proizvajalca iz člena 5(1) Uredbe (EU) 2019/1242 v poročevalskem obdobju leta 2019 je naveden v tretjem stolpcu razpredelnice iz Priloge I k temu sklepu.

Člen 3 Krivulja zmanjševanja emisij CO2 in emisijske olajšave na proizvajalca Krivulja zmanjševanja emisij CO2 in emisijske olajšave na proizvajalca iz člena 7 Uredbe (EU) 2019/1242 v poročevalskem obdobju leta 2019 so navedene v četrtem oziroma petem stolpcu razpredelnice iz Priloge I k temu sklepu.

Člen 4 Povprečne specifične emisije CO2 iz vseh novih težkih vozil Povprečne specifične emisije CO2 iz vseh novih težkih vozil, registriranih v Uniji, v poročevalskem obdobju leta 2019, kot so bile izračunane z uporabo formule iz točke 2.7 Priloge I k Uredbi (EU) 2019/1242 ob upoštevanju novih težkih vozil vseh proizvajalcev, znašajo: 52,75 g/tkm.

Člen 5 Referenčne emisije CO2 Referenčne emisije CO2 iz drugega odstavka člena 1 Uredbe (EU) 2019/1242 za obdobje od 1. julija 2019 do 30. junija 2020 so navedene v Prilogi II k temu sklepu.

Člen 6 Ta sklep je naslovljen na naslednje proizvajalce: (1) DAIMLER TRUCK AG Mercedesstr. 120 70372 Stuttgart Nemčija (2) DAF NV P.O. box 90065 5602 PT Eindhoven Nizozemska (3) Ford Otomotiv Sanayi AS Akpinar Mah. Hasan Basri Cad No 2 34885 Sancaktepe Istanbul Turčija (4) Iveco Magirus-AG Nicolaus-Otto-Straße 27 89079 Ulm Nemčija (5) IVECO SPA Via Puglia 35 10156 Torino Italija (6) MAN TRUCK AND BUS SE Dachauer Str. 667 80995 München Nemčija (7) RENAULT TRUCK SA 99 route de Lyon 69802 Saint Priest Francija (8) SCANIA CV AB Vagnmakarvagen 1 SE-15187 Södertälje Švedska (9) VOLVO TRUCK CORPORATION SE-40508 Göteborg Švedska

V Bruslju, 10. maja 2021 Za Komisijo Frans TIMMERMANS izvršni podpredsednik

(1) UL L 198, 25.7.2019, str. 202.

(2) Uredba (EU) 2018/956 Evropskega parlamenta in Sveta z dne 28. junija 2018 o spremljanju emisij CO2 in porabe goriva pri novih težkih vozilih ter o poročanju o njih (UL L 173, 9.7.2018, str. 1).